**2.4 Сабақ тақырыбы. Естің дамуы.**

**Семинар сабағының мақсаты – студенттердің ес және оның дамуы сұрақтары бойынша теориялық және академиялық білім көрсеткіштерін бағалау болып табылады.**

**Семинар сабағының жоспары.**

1. Ес материяның универсалды қасиетi.
2. Естің даралық өзгешеліктері.
3. Естiң биохимикалық негiздерi.
4. Генетикалық ес туралы түсiнiк.
5. Естiң дамуының физиологиялық және нейрофизиологиялық механизмдерi.

***Оқытудың әдістемесі мен формасы: ситуацияларды талдау және кейс тапсырмаларын шешу сабағы***

Студенттер жоспар бойынша берілген сұрақтарға алдын ала дайындалып, естің дамуы туралы сұрақтарға нақты ситуациялық жағдаяттарға талдау жасау арқылы және кейс тапсырмаларын шешу арқылы жауап береді. Мұнда студенттердің теориялық, академиялық білім деңгейлері бағаланады.

1. **Ситуациялық жағдаяттар:**

**Естiң түрiн анықтау:**

1. Тапсырма:.

«Ескi танысын көргеннен соң, ол өткендi еске түсiрiп жан-жағындағы өтiп жатқан адамдарды да, үйлердi де байқамай келе жатты, тек өз үйiнiң есiк алдына келгенде ғана есiн жиып алды».

Сұрақ; Бұл естiң қай түрi?

1. Тапсырма:

Бiрде актер қасындағы жолдасының ролiн тәулiк барысында орындау қажет болып, рольдегi әрекеттер мен сөздердi жаттап алады. Спектакль барысында рольдi өте тамаша орындап шығады. Бiрақ спектакль аяқталысымен-ақ жаттағандарының барлығы естен шығып кетедi.

Сұрақ; Актер не себептен ролiн ұмытып қалды?

1. **Кейс тапсырмалары .**

«Қан мен тер. Күйреу» классикалық прозадан үзінді.

Автор: Нурпеисов Абдижамил

*- Мырза! - деп генерал Чернов көп нөкердің арасында келе жатқан Еламанға мойын бұрды. Еламан атын желдіріп кеп қатарласа берді.*

*- Мырза, танысыңыз, ротмистр Рошаль. Менің қатты сыйлайтын бір досымның баласы.*

*Еламан жас офицердің бет өңіне алғаш рет анықтай қарады да, көзін тез тайдырып әкетті. Сонан соң қамшы ұстаған қолын кеудесіне қойып, құндыз бөрік киген тәкаппар басын тағзым етіп сәл иді.*

*- Мәртебелі мырза, сізбен танысқаным үшін өзімді бақытты санаймын.*

*- Мен де.*

*- Досымның досы маған да дос.*

*Ротмистр Рошаль бұған орай қалай жауап беру керек екенін білмеді. «Туһ, сайтан алғыр»,- деп іштей ыңғайсызданып, қысылып қалды да, қара мұртты қазақтан көзін қашырта берді.*

*Еламан бір көрген кісісін ұмытпайтын. Жадында жазылған хаттай сақталып қалатын-ды. Мына жас офицерді көргенде оның есіне ана жылғы түрік жері түсті. Қақаған қыс, қар басқан таулы-тасты дала, сүзек тиіп қырылған жұмысшы батальоны. Өлген-тірілгеніне қарамай түрік жеріне ілгерілеп кіріп бара жатқан орыс әскерінің соңынан ілесіп отырып қару-жарақ, азық-түлікпен қолма-қол жабдықтау аса қиындаған кезде кейінгі жақтан жұмысшы батальоны келді. Қазақ, өзбек, қырғыз жігіттері оқ пен оттың ішінде сүрініп-жығылып жүріп, түріктер қиратып кеткен темір жолды салып жатты. Әлсіз кісілердің ісі өнбеген соң орыс әскерінің жоғарғы бастықтары бұларға бір эскадрон әскерді көмекке жіберді. Райжан сүзектен тұрған, әлсіз. Тарғыл бет солдат... әй-шай жоқ оны қамшымен бетіне тартып қалды... Сондағы атты әскер эскадронын бастап әкелген уыздай жас командир осы! Осының дәл өзі! Сондағысынан бет өңі өзгеріп жарымаған. Дәрежесі де өспеген. Сол жолғы Рошальдың астындағы қара қасқа атқа дейін есінде. Еламан, бірақ бұл офицердің өзін танымасын білді. Есіне салып айтып берсе де білу-білмеуі неғайбіл. Ол бір тірлігі тығырыққа тірелген ауыр кез еді. Соған тікелей қатысы болғасын ба, не әлде әлі күнге дейін есіне түссе ет бауыры елжіреп қоя беретін жалғыз інісі... Райжаны тағы да тыныш көңілін толқытып жіберді ме, әйтеуір мына офицердің жанынан кете алмады. Аты кішкене қалып бара жатса да тебініп қап, үзеңгі қағысып қатарласа кетеді.*

*- Қолыңыздың қаны тыйылатын емес қой,*

*- Иә, йод жағу керек.*

*- Жоқ, киіз күйдіріп басқан жақсы.*

*- Не?!*

*- Қиіз күйдіріп басу керек.*

*Ротмистр Рошаль күлді.*

*- Еркіңіз білсін,- деді Еламан.*

*- Қазір дәрігерге дұрыстап таңғызып алам,*

*- Генерал сізді жақсы көреді екен,*

*- Әкем екеуі бала кездерінен дос,*

*- Әкеңіз қайда?*

*- Омбыда.Осы сіздің есіміңіз?..*

*- Тәңірберген.*

*- Қалай... қалай дедіңіз?*

*- Тәңір-бер-ген.*

*- Танир... бр-р- бр-р... туһ, сайтан алғыр! - деді Рошаль күліп.*

*- Оқасы жоқ.*

*Осыдан кейін бұл екеуі тақым жазбай қатар жүріп отырды. Генерал Чернов анда-санда артына бұрылып, бұл екеуіне көз сап кояды. Ұрысқа кіріп шыққан жас офицердің желігі әлі басыла қоймаған. Ала көз қазақ анда-санда бір басын изеп күліп қойғаны болмаса, үндеп жарымады. Жол бойы қатты күліп, ауыз жаппай үздіксіз сөйлеп келе жатқан жалғыз Рошаль ғана.*

*- Қазақ хандарында гарем... гарем дегеннің не екенін түсінесіз ғой?*

*- Әлбетте. Бізде тек оны харамхана дейді. Демек, сіздерде де болғаны ғой? . : - Е, харамханасыз хан бола ма.*

*- Солай ма?!*

*- Халық хан сайламас бұрын, таққа отырғызардың, алдында болашақ ханның әйелдері тұратын алтын сарай салынады.*

*- Қанша әйелге үйленуге хақы бар?*

*- Оны ханның қалауы біледі.*

*Ротмистр Рошаль шек-сілесі қатқанша күлді. Онда да жарақатты қолы ауырып бара жатқасын тоқтады. Еламан мына жас офицердің елгезек бала мінезін ұнатып, салмақты жүзіне сәл-сәл ғана күлкі тепсініп жымиып қойды.*

*- Тан... Танир... Танир бр-р... - деп Рошаль тағы да өзінің ойнақы бала мінезіне басты,- кешіріңіз, мырза есіміңіз қалай еді?*

*Бұл оның бесінші, әлде алтыншы рет сұрап тұрғаны. Соған орай Еламан да әзілге*

*шаптырып күліп жауап берді:*

*- Баяғыда бізді оқытқан молладан бір бала сабақ алды. «Әліп» деген арап әрпі ұзын таяқша болады. Осы тәріпті молла қағазға тігінен бір тартып қалып: «Аумаған нағыз таяқ» - деп түсіндіріп еді. Жаңағы сорлы бала «әліпті» жыл бойы жаттай алмай-ақ қойғаны бар емес пе. Молла сұраса әліптің аты аузына түспейді де, таяқ деп жауап береді. Сонымен бір жыл өтті. Қелесі жылы балалар оқуға қайта жиналды. Өшігіп алған молла әліпті қайта*

*сұрағанда, әлгі баланың «таяқ» деп жауап бермесі бар ма?. Сонда онан молла да түңіліп: «Түһ, патшағар! Сірә, сен таяқтан басқаны ұқпассың»,- деп, қамшымен басына тартып қап еді...*

*Рошаль бұған тағы мәз болды, жаралы қолын ауырсынып, сау қолымен шынтағының астынан көтеріп алған. Сонан бір кезде ол күлкісінен тыйылып, былқ-сылқ босаған бойын билеп алды. Ер үстінде дұрысталып отырды. Еламанға бұрылды. Бірінші рет осы қазір ғана көріп тұрғандай, оның басы, аяғын шолып өтті.*

*- Жаңағы кеще шәкірттей менің де басымнан таяқ айырғың келмейді ғой, шамасы. Сондықтан, сізді хан деп атауға бола ма? Сіздің ата-бабаларыңыз, шынында да хан болған шығар.*

*- Иә, әкем де, әкемнің әкесі де хан болған. Менің өзім де ханмын.*

*- Міне, мынау Ақтөбе!-деп, бұлардың кейінгі жағында келе жаткан біреу окыс айқайлай жіберді. Еламан жаңа байқады: қырғын соғыстан кейін босаған Ақтөбе қаласы сонау етекте, шаң мен түтін астында тұншығып жатыр екен. Әр жерден өртенген үйлер түтеп жанып, қара қошқыл түтін бұрқ-бұрк етеді.*

**Кейс тапсырмасы:**

1. Есте сақтаудың жеке даралық ерекшелігін сипаттаңыз.
2. Есте сақтау түрлерін айқындаңыз.
3. Есте сақтау механизмдерін дәлелдеңіз.

**Ұсынылатын әдебиеттер:**

1. Ананьев Б.Г. Психология чувственного познания.-М.: Наука, 2001. – 280 с.
2. Гальперин П.Я. Лекции по психологии.-М., 2011.-400 с.
3. Бердібаева С.Қ. Таным субъектісі: танымдық процестер психологиясы.-А.: Қазақ университеті, 2008.-77 б.
4. Жақыпов С.М. Оқыту процесіндегі танымдық іс-әрекет психологиясы. (Оқу құралы) – Алматы: "Алла прима" ЖШС, 2008. – 216 б.
5. Когнитивная психология / Р. Солсо – СПБ: Питер, 2006. – 589 с.
6. Островская И.В. Психология.-М.: ГЭОТАР –Медиа.-2011, 480 с.
7. Общая психология. В 7 томах. Том 4. Внимание\Под ред.Б.С. Братуся.-М.: Академия.-2010,480 с.
8. Смирнов А.Г. Практикум по общей психологии: Учебное пособие.- М.: Изд-во Института психотерапии, 2002.
9. Практикум по общей, экспериментальной и прикладной психологии: Учеб.пособие / Под общей ред. А. А. Крылова, С.А. Маничева. – СПб.: Изд-во “Питер” / - 2000.
10. Практикум по общей психологии. / Под ред. А.И. Щербакова.- М., 1990.
11. Практикум по экспериментальной и прикладной психологии// под ред. А. А. Крылова - Л., 1990.